钦定古今图书集成/明伦汇编/氏族典/第134卷 > 《廖用贤尚友录》 > 秦越人
## 钦定古今图书集成/明伦汇编/氏族典/第134卷 > 《廖用贤尚友录》 > 秦越人

按《史记扁鹊传》：“扁鹊者，渤海郡郑人也，姓秦氏，名越
人，少时为人舍长。舍客长桑君过，扁鹊独奇之，常谨
遇之。长桑君亦知扁鹊非常人也，出入十馀年，乃呼
扁鹊私坐，间与语曰：‘我有禁方，年老欲传于公，公毋
泄’。扁鹊曰：‘敬诺’。乃出其怀中药予扁鹊，饮是以上池
之水，三十日当知物矣。”乃悉取其禁方书尽与扁鹊，
“忽然不见，殆非人也。”扁鹊以其言饮药三十日，视见
垣一方人，以此视病，尽见五藏症结，特以诊脉为名
耳。为医或在齐，或在赵，在赵者名扁鹊。扁鹊名闻天
下，过邯郸，闻贵妇人，即为带下医；过雒阳，闻周人爱
老人，即为耳目痹医；来入咸阳，闻秦人爱小儿，即为
小儿医。随俗为变。秦太医令李䤈，自知伎不如扁鹊
也，使人刺杀之。至今天下言“脉”者，由《扁鹊》也。